Bletchley Park
Bletchley Park i nærheden af byen Milton Keynes ca. 80 km nordvest for London var hjemsted for den del af den britiske efterretningstjeneste op til og under 2. Verdenskrig, der arbejdede på at bryde det tyske militærs kodede og hemmelige kommunikation. Hensigten var at få information om tyskernes strategi og operationsplaner.
Tyskerne havde fra 1920 udviklet den såkaldte Enigma-kodemaskine (se Slaget om Atlanterhavet), som blev betragtet som ubrydelig. Efter flere års arbejde fra polsk side lykkedes det i begyndelsen af 1930'erne at bryde tyskernes kodesystemer.
Polakkerne delte deres viden med briterne i 1939, som herefter overtog det videre arbejde med at bryde tyskerne koder og gjorde Bletchley Park i grevskabet Buckinghamshire tæt på London til hovedkvarter for dette vigtige arbejde. I 1939 arbejde blot 150 personer på Bletchley Park; et tal som i 1942 var vokset til 3.500 og til 9.000 personer i 1945. Det var en ressourceallokering som understregede, hvor vigtigt dette efterretningsarbejde var for den britiske krigsindsats.
Briterne havde således fra tidligt i krigen gode muligheder for at kende tyskernes bevægelser og planer. Tyskerne opdagede aldrig, at deres kodesystemer var blevet brudt.